text: 12-årige skriver støttesang til udvist klassekammerat
  17 maj 2017 kl. 08.01
  En gruppe unge i Jelling har nu lavet en musikvideo med en støttesang til familien Shamasneh, der efter syv år i Danmark vil blive udvist, hvis myndighederne ikke i sidste øjeblik ændrer deres afgørelse.
  Den 30. marts blev familien hentet i deres hjem i Jelling og flyttet til Udrejsecenter Sjælsmark og siden flyttet til til Asylcenter Avnstrup ved Lejre.
  Familien Shamasneh flygtede fra Palæstina til Danmark i 2010. Allerede i november samme år gav Flygtningenævnet familien afslag på asyl, da nævnet vurderede, at familien ikke var forfulgt.
  Siden har familien uden held forsøgt at få omgjort den afgørelse. 
  I Jelling har mange voksne og ikke mindst skolekammerater til Alaa, Asmaa og Malik arbejdet på at hjælpe familien til blive i Danmark og komme tilbage til Jelling.
  Derfor har en gruppe unge nu indspillet Jelling-sangen "Rødder og Vinger" og samlet en masse billeder af Alaa, Asmaa og Malik, som kan ses og høres på Facebook.
  
  